b'\n_START_ARTICLE_\nKristalni habit\n_START_PARAGRAPH_\nKristalni habit je opis zna\xc4\x8dilnih oblik in agregatov, ki jih tvori nek mineral. Habit je pogosto najpomembnej\xc5\xa1a zna\xc4\x8dilnost za prepoznavanje minerala. _NEWLINE_Mineralogi uporabljajo za opis habita kristala mnogo izrazov. Nekateri habiti so za dolo\xc4\x8dene minerale zna\xc4\x8dilni, vendar ima ve\xc4\x8dina mineralov ve\xc4\x8d razli\xc4\x8dnih habitov. Habit je namre\xc4\x8d zelo odvisen od pogojev, v katerih je mineral kristaliziral. Kristalni habit lahko neizku\xc5\xa1enega opazovalca zavede k njegovemu ena\xc4\x8denju s kristalnim sistemom minerala. _NEWLINE_Na kristalni habit vplivajo naslednji \xc4\x8dinitelji: kombinacija dveh ali ve\xc4\x8d kristalnih oblik, sledovi ne\xc4\x8disto\xc4\x8d, dvoj\xc4\x8di\xc4\x8denje kristalov in pogoji rasti, predvsem temperatura, tlak in razpolo\xc5\xbeljiv prostor. Minerali, ki imajo isti kristalni sistem, imajo lahko razli\xc4\x8dne habite. Nekateri habiti so zna\xc4\x8dilni za njihovo podvrsto in nahajali\xc5\xa1\xc4\x8de. Primer: ve\xc4\x8dina safirjev ima podolgovate valjaste kristale, safirji iz Montane (ZDA) pa imajo debele plo\xc5\xa1\xc4\x8date kristale, kakr\xc5\xa1ne imajo samo rubini. Safirji in rubini so razli\xc4\x8dice istega minerala \xe2\x80\x93 korunda (aluminijev(III) oksid, Al\xe2\x82\x82O\xe2\x82\x83).  _NEWLINE_Nekateri minerali lahko zamenjajo druge obstoje\xc4\x8de minerale, pri \xc4\x8demer ti ohranijo svoj prvotni habit. Tak\xc5\xa1en proces se imenuje psevdomorfna zamenjava. Klasi\xc4\x8dni primer  psevdomorfne zamenjave je tigrovo oko,  v katerem je krocidolitni  (modri) azbest zamenjan s kremenom. Kremen tvori obi\xc4\x8dajno dobro razvite podogovate prizmati\xc4\x8dne kristale, v tigrovem o\xc4\x8desu pa je ohranjen prvotni vlaknati habit azbesta.'